  Майя Бывальцева Удмуртилэн Кун Кенешысьтыз депутатъёс ватсаса «сазь нунал» юнматон сярысь катэз дасяло. 20-тӥ коньывуонэ журналистъёслы со сярысь вераз агропром огъетъя, музъем кусыпъёсъя, музъем узырлыкез уже кутонъя но инкуазез утёнъя ялан ужась ӧрилэн тӧроез Владимир Варламов. Кичӧлтон сётӥз элькунысь егитъёслэн парламентсы. Соос 11-тӥ куарусёнэ — Россиын сазь нуналэ кудӟытӥсь юонъёсын вузкаронэз уретыны ӵекто. «Туннэ мон доры вуизы со гожтэтъёс, ужкагазъёс, мон со катлэсь ӵектоссэ дасяны кури. Вань бере сыӵе сазь нунал 11-тӥ куарусёнэ, малы асьмеос ум быгатӥське сое зэмзэ но сазь лэсьтыны», — вераз Варламов. Озьы ик депутат пусйиз, кудӟытӥсь юонъёсын вузкаронэз уретэм сяна, со нуналэ тазалыко улонэз вӧлмытонлы сӥзем ужрадъёс ортчытъяны яра. Тодэ вайытом, сыӵе амал кутӥське ни Тамбов но Ульяновск улосвылъёсын. Удмуртиын али куинь нуналъёс пусъемын, куке кудӟытӥсь юонъёсты вузаны ӧвӧл лэземын — 25-тӥ куартолэзь, 1-тӥ инвожо но 1-тӥ куарусён. Тегъёс: Мерлык Ижкар Удмуртия КунКенеш кудӟытӥсьюонъёс  